《往年随故府吴兴公夜泊芜湖口今赴官西去再宿》
唐代·杜牧

南指陵阳路，东流似昔年。重恩山未答，双鬓雪飘然。

数仞惭投迹，群公愧拍肩。驽骀蒙锦绣，尘土浴潺湲。

郭隗黄金峻，虞卿白璧鲜。貔貅环玉帐，鹦鹉破蛮笺。

极浦沈碑会，秋花落帽筵。旌旗明迥野，冠珮照神仙。

筹画言何补，优容道实全。讴谣人扑地，鸡犬树连天。

紫凤超如电，青襟散似烟。苍生未经济，坟草已芊绵。

往事惟沙月，孤灯但客船。岘山云影畔，棠叶水声前。

故国还归去，浮生亦可怜。高歌一曲泪，明日夕阳边。

作者简介：杜牧（公元803－约852年），字牧之，号樊川居士，汉族，京兆万年（今陕西西安）人，唐代诗人。杜牧人称“小杜”，以别于杜甫。与李商隐并称“小李杜”。因晚年居长安南樊川别墅，故后世称“杜樊川”，著有《樊川文集》。